На основу члана 2. став 1. Закона о отклањању последица поплава у Републици Србији („Службени гласник РС”, број 75/14) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС и 44/14),

Влада доноси

У Р Е Д Б У

О УТВРЂИВАЊУ ДРЖАВНОГ ПРОГРАМА ОБНОВЕ У СЕКТОРУ

ЗДРАВСТВА

Члан 1.

Овом уредбом утврђује се Државни програм обнове у сектору здравства, који се односи на објекте оштећене односно уништене услед дејства поплава или активирањем клизишта.

Члан 2.

Државни програм обнове у сектору здравства одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, 2014. године

ПРЕДСЕДНИК

Александар Вучић

**ДРЖАВНИ ПРОГРАМ ОБНОВЕ У СЕКТОРУ ЗДРАВСТВА**

**1. Област у којој се спроводе мере и територија на којој се спроводе мере**

Државни програм се односи на обнову и изградњу здравствених објеката на поплављеним подручјима који су оштећени односно порушени услед дејства поплава или активирања клизишта.

Мере утврђене овим програмом спроводе се на територијама јединица локалне самоуправе, утврђеним у складу са чланом 1. став 3. Закона о отклањању последица поплава у Републици Србији („Службени гласник РС”, бр. 75/14 – у даљем тексту: Закон).

**2. Анализа затеченог стања и сагледавање могућих даљних штетних последица поплава односно дејства клизишта**

У анализи затеченог стања у сектору здравства, која се односи на здравствене објекте уништене односно оштећене услед дејства поплава или активирања клизишта, учествовали су представници Министарства здравља, Института за јавно здравље Србије „Др Милан Јовановић Батут”, Градског завода за јавно здравље Београд, Светске банке, Светске здравствене организације, Канцеларије Уједињених нација за пројектне услуге (УНОПС), Високог комесаријата за избеглице (УНХЦР), Програма УН за развој (УНДП) и др.

На основу извештаја здравствених установа у поплављеним подручјима, као и провере података на терену, прелиминарно је утврђена штета на 74 здравствена објекта.

Наиме, 13 јединица локалне самоуправе је известило Министарство здравља и Институт за јавно здравље Србије „Др Милан Јовановић Батут”, да су поједине здравствене установе на њиховој територији претрпеле одређену штету. Накнадно, општина Владимирци известила је Министарство здравља да је једна здравствена установа на њеној територији претрпела штету од поплава. Након посете свих 14 јединица локалне самоуправе потврђена је штета на укупно 74 здравствена објекта.

Из наведеног извештаја изузета су оштећења на здравственим објектима, која нису настала као директна последица поплаве односно клизишта (штете на крововима и сл.), те је на тај начин коначно утврђена штета на 36 здравствених објеката.

Преглед обнове и изградње здравствених објеката на поплављеним подручјима који су оштећени односно уништени услед дејства поплава или активирањем клизишта дат је у Прилогу 1. који је саставни део ове уредбе.

**3. Мере које треба предузети**

Мере које треба предузети ради обнове, односно санације последица поплава, односно дејства клизишта на здравственим објектима, у јединицама локалне самоуправе погођеним елементарним непогодама (Јагодина, Коцељева, Косјерић, Крупањ, Лазаревац, Лозница, Обреновац, Параћин, Шабац, Смедеревска Паланка, Свилајнац, Уб, Ваљево и Владимирци) су:

- претходни и припремни радови и активности на изради техничке документације – предмери, предрачуни и пројекти и пријава радова надлежним општинским грађевинским инспекцијама, за радове на санацији и адаптацији здравствених објеката, у складу са Законом о планирању и изградњи („Службени гласник РС”, бр. 72/09, 81/09 − исправка, 64/10 − УС, 24/11, 121/12, 42/13 − УС, 50/13 − УС, 98/13 − УС, 132/14 и 145/14);

- добијање локацијске и грађевинске дозволе за здравствене објекте у Обреновцу и Амбуланту у Дивцима (изградња нових објеката), у складу са Законом о планирању изградњи.

**4. Начин и обим спровођења мера и критеријуми за спровођење**

Начин спровођења мера на отклањању и санацији штета на здравственим објектима је:

- израда пројектно-техничке документације за изградњу Амбуланте у Дивцима и објекта Дома здравља у Обреновцу;

- израда предмера и предрачуна потребних радова по позицијама радова за сваки објекат понаособ, изузев Амбуланте у Дивцима и Дома здравља у Обреновцу;

- на основу урађене техничке документације треба урадити конкурсну документацију за спровођење поступка јавних набавки за избор најповољнијег понуђача за извођење радова. У складу са Законом треба спровести поступак за избор извођача радова у најкраћем временском периоду, закључити уговоре за извођење и приступити извођењу радова.

**5. Редослед спровођења мера**

Редослед спровођења мера на отклањању и санацији штета од последица поплава дат је у одељцима 3. и 4. овог програма.

Приоритет и обим извођења радова на отклањању последица поплава на здравственим установама биће дефинисан на основу степена оштећења појединачних објеката и потребе за санацију истих ради омогућавања нормалног функционисања здравствених установа.

**6. Рокови за спровођење мера**

Рок за спровођење мера и активности на санацији и поправци здравствених објеката је до марта 2015. године. Мере и активности на припреми изградње нових здравствених објеката (Амбуланта Дивци и Дом здравља Обреновац) треба спровести до јуна 2015. године.

**7. Носиоци спровођења овог програма**

Носилац активности на спровођењу мера и активности на реализацији програма обнове у сектору здравства је Министарство здравља, које спроводи и координира мере у сарадњи са Канцеларијом за помоћ и обнову поплављених подручја.

**8. Процена потребних финансијских средстава и извор финансирања**

Потребна финансијска средства за спровођење овог програма у висини од 162.654.374,45 динара обезбеђују се у складу са чланом 5. Закона, и то од донација, прилога, поклона и финансијске помоћи Европске уније.

|  |  |  |  |  |
| --- | --- | --- | --- | --- |
|  |  |  |  | Прилог 1. |
| **Преглед обнове и изградње здравствених објеката на поплављеним подручјима који су оштећени односно уништени услед дејства поплава или активирањем клизишта** | | | | |

|  |  |  |  |  |
| --- | --- | --- | --- | --- |
|  |  |  |  |  |
| ***Здравствени центар*** | **Тип установе** | **Опис штете** | **Oпис потребне интервенције** | **Процењена вредност у динарима** |
|  |
| ***Јагодина*** | Болница | оштећење система централног грејања, поплављене подрумске и просторије у приземљу | санација система централног грејања, санација подрумских и просторија у приземљу | 6,255,130.00 |
|  | Дом здравља | поплављене подрумске просторије | санација оштећених подрумских просторија | 1,900,000.00 |
|  | Дом здравља | поплављено приземље | санација подова и зидова | 1,908,000.00 |
|  | Дом здравља - Амбуланта Багрдан | поплављено приземље | санација подова и зидова | 60,000.00 |
| ***Коцељева*** | Дом здравља | поплављено приземље | санација подова и зидова | 600,000.00 |
|  | Амбуланта Драгиње | поплављено стоматолошко одељење | санација и поправка стоматолошког одељења | 200,000.00 |
| ***Косјерић*** | Дом здравља - Централна зграда | поплављене подрумске просторије | санација подрумских просторија од отпада опасног по окружење - неопходна посебна интервенција | 4,500,000.00 |
| ***Крупањ*** | Амбуланта Завлака | поплављен приступни пут и приземље објекта | санација приступног пута и приземља објекта | 1,000,000.00 |
|  | Амбуланта Бела Црква | поплављен приступни пут и приземље објекта | санација приступног пута и приземља објекта | 100,000.00 |
| ***Лазаревац*** | Специјална болница за ендемску нефропатију | поплављено приземље објекта | санација приземља објекта | 366,130.00 |
|  | Амбуланта Велики Црљени | поплављене подрумске просторије | санација подрумских подова и зидова | 120,000.00 |
| ***Лозница*** | Главна болница и Дом здравља | поплављено пет објеката у оквиру Дома здравља и болнице | реконструкција и санација пет објеката у оквиру Дома здравља и главне болнице | 10,630,000.00 |
| ***Обреновац*** | Дом здравља | поплављен сутеренски и приземни део који је неупотребљив | изградња новог објекта 1.116 м2 за центар за хитну помоћ и технички блок | 76,334,400.00 |
|  | Дом здравља | поплављене подрумске просторије (25 соба) | санација подрумских просторија ( 25 соба) | 7,518,218.40 |
|  | Дом здравља | полављен први ново главне зграде (38 соба) | санација првог нивоа главне зграде (38 соба) који је садрже дечији центар, центар за општу медицину, центар за ургентну медицину | 3,222,642.20 |
|  | Дом здравља | поплављен центар за дијализу (39 соба) | санација центра за дијализу (39 соба) | 6,444,858.35 |
|  | Метадонски центар - Дом здравља | потпуно поплављено приземље | санација просторија у приземљу | 2,147,292.00 |
|  | Амбуланта Забрежје | комплетно поплављене просторије објекта | комплетна поправка и санација поплављених просторија | 2,155,813.00 |
|  | Амбуланта Тента | поплављена и оштећена канализациона мрежа и дренажа | поправка канализације са дренажом | 350,000.00 |
|  | Апотека Обреновац 1 | поплављен објекат у целости | потпуна санација објекта | 5,639,000.00 |
|  | Апотека Обреновац 2 | поплављен објекат у целости | потпуна санација објекта | 11,586,890.50 |
| ***Параћин*** | Дом здравља - Амбуланта Данково | поплављен објекат - делимично | делимична санација објекта | 75,000.00 |
|  | Државна апотека Мојковац | поплављено приземље и подрумске просторије | санација система централног грејања и санација подрумских и просторија у приземљу | 1,500,000.00 |
|  | Главна амбуланта | поплављене и оштећене просторије главне болнице (Гинекологија / ОБ, операционе сале, одељење за радиологију, одељење за хитне случајеве) | санација и адаптација зграде болнице (Гинекологија / ОБ, операционе сале, одељење за радиологију, одељење за хитне случајеве) | 650,000.00 |
| ***Шид*** | Амбуланта Јамена | потпуно поплављено приземље објекта | санација поплављених просторија у приземљу | 450,000.00 |
| ***Смедеревска Паланка*** | Дом здравља - Централна зграда | поплављено приземље | санација подова | 1,400,000.00 |
| ***Свилајнац*** | Дом здравља - Амбуланта - Седларе | поплављено приземље | санација подова | 420,000.00 |
|  | Дом здравља | поплављено приземље објекта у целости | санација подова и зидова | 965,000.00 |
| ***Уб*** | Амбуланта Радљево | поплављено приземље објекта у целости | санација подова и зидова | 300,000.00 |
|  | Амбуланта Бањани | поплављене подрумске просторије | санација подрумских просторија, подова, електроинсталације и водовода | 770,000.00 |
|  | Амбуланта Памбуковица | поплављене подрумске просторије | санација подрумских просторија, подова, електроинсталација и водовода | 566,000.00 |
|  | Амбуланта Милорци | поплављене и оштећене инсталације водовода, канализације и приступни пут | санација водовода, канализације и приступног пута | 820,000.00 |
| ***Ваљево*** | Амбуланта Каменица | поплављене подрумске просторије и приступни пут | санација подрумских просторија и приступног пута | 700,000.00 |
|  | Амбуланта Дивци | потпуно уништен објекат због дејства поплавног таласа и клизишта | изградња новог објекта на новој локацији | 10,500,000.00 |
| **Владимирци** | Дом здравља | поплављене подрумске просторије | санација тротоара, ради заштите од атмосферских падавина | 500,000.00 |
| ***Збир*** |  |  |  | **162,654,374.45** |